Ministru kabineta rīkojuma projekta „Par valsts galvoto aizdevumu biedrībai „Latvijas Olimpiskā komiteja” pārkreditāciju” sākotnējās ietekmes novērtējuma ziņojums

(anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Atbilstoši likumam „Par valsts budžetu 2007.gadam”, „Par valsts budžetu 2009.gadam” un „Par valsts budžetu 2011.gadam” finanšu ministrs, noslēdzot galvojuma līgumus, valsts vārdā galvoja AS „SEB banka”, AS „Swedbank” un AS „DNB banka” par biedrības „Latvijas Olimpiskā komiteja” saistībām (6 aizdevuma līgumi) 26 342 953 EUR apmērā Daugavpils Olimpiskā centra attīstības projekta, Olimpiskā centra “Ventspils” infrastruktūras attīstības projekta un Zemgales olimpiskā centra Jelgavā projekta īstenošanai (turpmāk – valsts vārdā galvotie aizdevumi).  Biedrība „Latvijas Olimpiskā komiteja” 2016.gada 3.novembrī Valsts kasē iesniedza iesniegumu ar lūgumu atbalstīt valsts vārdā galvoto kredītu pārkreditāciju atbilstoši sarunu procedūras „Par aizdevēja izvēli valsts galvoto aizdevumu pārkreditēšanai” rezultātiem.  Atbilstoši MK 2014.gada 8.jūlija noteikumu Nr.391 „Kārtība, kādā gadskārtējā valsts budžeta likumprojektā iekļauj pieprasījumus valsts vārdā sniedzamajiem galvojumiem, un galvojumu sniegšanas un uzraudzības kārtība” (turpmāk – Noteikumi) 66.punktam, lai veiktu valsts vārdā galvoto aizdevumu pārkreditāciju, biedrībai „Latvijas Olimpiskā komiteja” Valsts kasē un nozares ministrijā ir jāiesniedz:   * kredīta līguma projekts ar kredītiestādi; * pārkreditācijas nepieciešamības pamatojums; * operatīvais finanšu pārskats par laikposmu no pēdējā noslēgtā finanšu gada līdz pēdējam noslēgtajam mēnesim (operatīvais finanšu pārskats nedrīkst būt vecāks par diviem mēnešiem); * aktualizēts projekta biznesa plāns (ne vecāks par sešiem mēnešiem); * galvojuma nodrošinājuma tirgus vērtības novērtējums (ne vecāks par sešiem mēnešiem); * zvērināta revidenta atzinums par kredīta ņēmēja finansiālo stāvokli un spēju atmaksāt galvoto kredītu.   Atbilstoši Noteikumu 67.punktam Valsts kase 25 darbdienu laikā izvērtē iesniegtos dokumentus un sadarbībā ar nozares ministriju, kura sniedz atzinumu par galvotā kredīta pārkreditācijas pamatotību un atbilstību nozares ministrijas politikas dokumentos apstiprinātajiem nozares attīstības virzieniem un prioritātēm, sagatavo Ministru kabineta rīkojuma projektu par kredītiestādes izsniegtā galvotā kredīta pārkreditāciju vai atteikumu veikt pārkreditāciju. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Neatmaksātais valsts vārdā galvoto aizdevumu apmērs 2016.gada 8.novembrī bija 14 936 046,15 EUR:  Daugavpils Olimpiskā centra attīstībai (1 līgums – 3 387 591,56 EUR)  Olimpiskā centra “Ventspils” infrastruktūras attīstībai (3 līgumi – 5 545 892,31 EUR)  Zemgales olimpiskā centra Jelgavā projekta īstenošanai (2 līgumi – 6 002 562,28 EUR)  Lai nodrošinātu prasījumus, kas izriet no valsts vārdā galvotajiem aizdevumiem, biedrība „Latvijas Olimpiskā komiteja” nodibināja hipotēku par labu Finanšu ministrijai uz nekustamajiem īpašumiem, kas tika izveidoti vai rekonstruēti atbalstīto projektu ietvaros. Atbilstoši biedrības „Latvijas Olimpiskā komiteja” sniegtajai informācijai Finanšu ministrijai par labu ieķīlātā nodrošinājuma tirgus vērtība, ņemot vērā to specifisko pielietojumu, ir salīdzināma ar ieķīlāto objektu faktisko apdrošināšanas vērtību, kas atbilstoši AAS „Balta”, AAS „ERGO” un AAS „Gjensedige Baltic” novērtējumam ir 44 193 908 EUR un vairākkārt pārsniedz nodrošināto prasījumu apmēru.  2016.gada 3.novembrī Valsts kase saņēma biedrības „Latvijas Olimpiskā komiteja” iesniegumu, kurā biedrība „Latvijas Olimpiskā komiteja” lūdz piekrišanu valsts vārdā galvoto aizdevumu pārkreditācijai, ņemot vērā sarunu procedūras „Par aizdevēja izvēli valsts galvoto aizdevumu pārkreditēšanai” rezultātus, kas paredz mainīgo procentu likmi (6 mēnešu EURIBOR + pievienotā likme [1,34%‑5,5%], aizstāt ar fiksētu procentu likmi. Atbilstoši sarunu procedūras rezultātiem par uzvarētāju ir atzīta AS „Swedbank”, kuras piedāvātā fiksētā procentu likme ir 0,91%. Vienlaikus norādām, ka līgumu par valsts vārdā galvoto aizdevumu pārkreditāciju varēs slēgt 10 dienas pēc sarunu procedūras rezultātu publicēšanas, kas provizoriski ir 2016.gada 22.novembris.  Tādejādi tiks būtiski samazināti paredzamie aizdevumu procentu maksājumi (aptuveni 1,4 milj. EUR gadā no šobrīd valsts budžeta ilgtermiņa saistībās plānotā apmēra) un pilnībā izslēgts procentu likmju svārstību risks.  Biedrība „Latvijas Olimpiskā komiteja” ir iesniegusi kredīta līguma projektu ar kredītiestādi, pārkreditācijas nepieciešamības pamatojumu, operatīvo finanšu pārskatu, nodrošinājuma apdrošināšanas vērtību un aktualizētu projekta biznesa plānu. Minētie dokumenti ir pietiekami, lai Valsts kase sadarbībā ar Izglītības un zinātnes ministriju varētu izvērtēt un sniegt atzinumu par valsts vārdā galvoto aizdevuma līgumu pārkreditācijas pamatotību un atbilstību nozares ministrijas politikas dokumentos apstiprinātajiem nozares attīstības virzieniem un prioritātēm, un sagatavot Ministru kabineta rīkojuma projektu par valsts vārdā galvoto aizdevumu pārkreditāciju vai atteikumu veikt valsts vārdā galvoto aizdevumu pārkreditāciju.  Valsts kase ir saņēmusi Izglītības un zinātnes ministrijas 2016.gada 8.novembra vēstuli, kurā konstatēts, ka plānotā valsts vārdā galvoto aizdevumu pārkreditācija atbilst Sporta politikas pamatnostādnēm 2014.–2020. gadam un tiek pausts atbalsts valsts vārdā galvoto aizdevumu pārkreditācijai. Vienlaicīgi vēstulē tiek norādīts, ka Noteikumu norma par galvojuma nodrošinājuma tirgus vērtības novērtējumu nebūtu attiecināma, jo LOK izsniegto valsts vārdā galvoto aizdevumu pārkreditācijas procesam tiešā veidā nav saistība ar galvojumu nodrošinājumu, jo šo valsts vārdā galvoto aizdevumu atmaksai līdzekļi aizdevumu pamatsummu, procentu un valsts vārdā galvoto aizdevumu apkalpošanas maksas segšanai ir iekļauti gadskārtējā valsts budžeta likuma pielikumā “Valsts budžeta ilgtermiņa saistību maksimāli pieļaujamais apjoms” paredzētajās valsts budžeta ilgtermiņa saistībās, kuras savukārt ir uzņemtas ar attiecīgajiem Ministru kabineta rīkojumiem (Ministru kabineta 2006.gada 10.jūlija rīkojumu Nr.512 “Par valsts galvoto reģionālo olimpisko centru projektu īstenošanu”, Ministru kabineta 2007.gada 22.augusta rīkojumu Nr.543 “Par Zemgales olimpiskā centra Jelgavā projekta un Olimpiskā centra “Ventspils” attīstības projekta “Ventspils peldbaseina rekonstrukcija” īstenošanu”, Ministru kabineta 2009.gada 15.jūlija rīkojumu Nr.464 “Par Daugavpils Olimpiskā centra attīstības projekta, Zemgales Olimpiskā centra attīstības projekta un Olimpiskā centra “Ventspils” attīstības projekta “Ventspils peldbaseina rekonstrukcija” īstenošanu” un Ministru kabineta 2010.gada 29.decembra rīkojumu Nr.762 “Par projekta “Olimpiskā centra “Ventspils” infrastruktūras attīstība periodā no 2011.–2013.gadam” īstenošanu”). Minētais ir attiecināms arī uz Noteikumu 66.6.apakšpunktā norādīto zvērināta revidenta atzinumu par kredīta ņēmēja finansiālo stāvokli un spēju atmaksāt galvoto kredītu.  Ņemot vērā faktiskās nodrošinājuma apdrošināšanas vērtības un to, ka valsts vārdā galvoto aizdevumu saistību izpildei ir paredzēti finanšu līdzekļi valsts budžeta ilgtermiņa saistībās, no valsts budžeta līdzekļu izlietošanas efektivitātes viedokļa galvojuma nodrošinājuma tirgus vērtības novērtējums un zvērināta revidenta atzinums par kredīta ņēmēja finansiālo stāvokli un spēju atmaksāt valsts vārdā galvotos aizdevumus nebūtu lietderīgs, jo šādi atzinumi atkārtoti apliecinātu, ka valsts budžeta ilgtermiņa saistībās ir paredzēti finanšu līdzekļi valsts vārdā galvoto aizdevumu saistību izpildei. Tā kā arī Izglītības un zinātnes ministrija savā 2016.gada 8.novembra vēstulē pauda šādu viedokli, tad biedrībai „Latvijas Olimpiskajai komiteja” netika lūgts precizēt iesniegto informāciju un dokumentus.  Valsts vārdā galvoto aizdevumu pārkreditācija ir saistīta ar labvēlīgo situāciju finanšu un kapitāla tirgū, kur, pastāvot vēsturiski zemākajām procentu likmēm, projektiem ar zemu riska pakāpi ir pieejami ļoti izdevīgi finanšu nosacījumi.  Papildus informējam, ka valsts vārdā galvoto aizdevumu pārkreditācija nav jāvērtē valsts atbalsta kontekstā, jo pārkreditācijas būtība paredz izmaiņas tikai aizdevuma procentu likmē, nemainot aizdevuma un attiecīgi galvojuma līguma ilgumu, atmaksas grafiku un citus finanšu nosacījumus. Vienlaikus aktuālā procentu likme tika noteikta atklātas iepirkumu procedūras rezultātā. |
| 3. | Projekta izstrādē iesaistītās institūcijas | Finanšu ministrija, Izglītības un zinātnes ministrija, Valsts kase |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Biedrība „Latvijas Olimpiskā komiteja” |
| 2. | Tiesiskā regulējuma ietekme uz tautsaimniecību un administratīvo slogu | Biedrības „Latvijas Olimpiskā komiteja” tiktu nodrošināta iespēja samazināt nākotnes izmaksas par valsts vārdā galvoto aizdevuma izmantošanu.  Uz administratīvo slogu ietekmes nav. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu ministrija, Izglītības un zinātnes ministrija, Valsts kase |
| 2. | Projekta izpildes ietekme uz pārvaldes funkcijām | Finanšu ministrija un Valsts kase Ministru kabineta rīkojuma projekta izpildi nodrošinās esošo funkciju ietvaros. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide | Nav |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija | Nav |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija | Nav |
| 6. | Cita informācija | Nav |

Anotācijas III, IV, V, VI sadaļa – projekts šīs jomas neskar.

Finanšu ministre D.Reizniece – Ozola

A.Gasjūns 67094231

Armins.Gasjuns@kase.gov.lv